C 204/6
BG
Официален вестник на Европейския съюз
12.6.2023 г.
С цел да се запази гъвкавостта за евентуални съвместни надзорни дейности по отношение на ad hoc надзорни опасения, които биха могли да възникнат, следва да бъде възможно съвместните надзорни дейности да бъдат разширени, така че да обхващат области, които не са били предвидени по време на предходния годишен преглед.
В този контекст ЕЦБ приветства възможността компетентните органи на ЦК от ЕС да поискат съдействие в текущата надзорна работа (11) в съответствие с принципа „без принуда — без забрана“.
Ако СНЕ бъдат създадени, както е посочено в предложението на Комисията, ЕЦБ ще подкрепи участието на съответните надзорни органи на клиринговите членове в СНЕ, като се има предвид значението на връзката между клиринговите членове и ЦК от ЕС, както и на съответните емитиращи централни банки и надзорници, като се има предвид тяхната по-широка системна перспектива относно управлението на риска на ЦК.
1.2.
Европейски орган за ценни книжа и пазари
1.2.1.
Ролята на ЕОЦКП за насърчаване на сближаването на надзорните практики и намаляването на трансграничния риск Добре функциониращият съюз на капиталовите пазари изисква тясно съгласувани практики в надзора на ЦК от ЕС.
С оглед на по-нататъшното насърчаване на сближаването на надзорните практики и последователното прилагане на РЕПИ сред ЦК от ЕС ЕЦБ подкрепя предложенията за засилване на ролята на ЕОЦКП като един от Европейските надзорни органи.
По-специално ЕОЦКП следва да има право на глас в колегиите и да предоставя становища по проекти на надзорни решения, отнасящи се до годишния преглед и оценка, изискванията за допълнително обезпечение и отнемането на лиценз.
ЕЦБ също така подкрепя предложения процес за становищата на ЕОЦКП, адресирани до компетентния орган на ЦК от ЕС (12).
Това е в пълно съответствие с хоризонталното участие на ЕОЦКП във всички колегии и произтичащия от това уникален капацитет и важна роля за насърчаване на последователна оценка на общите въпроси в колегиите.
1.2.2.
Трансгранична координация при кризисни ситуации ЕЦБ се съгласява, че е необходимо да се укрепи рамката на Съюза за координация между съответните органи в случай на стресови ситуации, които оказват или е вероятно да окажат въздействие върху ЦК от ЕС или пазарите с централен клиринг в по-общ план.
Това е от съществено значение както с оглед на идентифицирането и справянето на ранен етап с рисковете от верижна реакция в целия Съюз, произтичащи от стресови ситуации в отделните ЦК от ЕС, така и с оглед на постигането на добре координирана и обхващаща целия Съюз реакция на такива извънредни ситуации в целия Съюз.
Една по-конкретна рамка за извънредни ситуации ще спомогне за изясняване на очакванията на съответните органи и ЦК по отношение на практическите стъпки, които трябва да бъдат следвани, ще ускори реакцията на Съюза при такива извънредни ситуации и ще намали потенциалния риск от противоречиви подходи на тези органи.
Поради това ЕЦБ приветства предложеното преразглеждане на разпоредбите за извънредни ситуации (13), включително уточняването на съответните извънредни сценарии, официалната координираща роля на ЕОЦКП, възможността ЕОЦКП да извлича пряко информацията, необходима за тази координираща роля, и правомощието му да издава извънредни препоръки до компетентните органи в ситуации, в които повече от един ЦК от ЕС би бил засегнат от извънредната ситуация или когато събития в рамките на целия Съюз дестабилизират трансграничните пазари с централен клиринг.
Добре координираният отговор на сериозни стресови ситуации, които оказват въздействие върху централния клиринг в Съюза, изисква ефективно взаимодействие на Надзорния комитет за ЦК с други съответни органи.
Поради това съответните емитиращи централни банки следва винаги да бъдат канени на заседанията на Надзорния комитет за ЦК, които се свикват, когато развитието на финансовите пазари може да окаже неблагоприятно въздействие върху ликвидността на пазара, провеждането на паричната политика или гладкото функциониране на платежните системи.
Това също така ще осигури съгласуваност с подхода на предложения регламент, при който емитиращите централни банки ще участват във всички обсъждания относно ЦК от ЕС (вж. параграф 1.3.1 по-долу).
(11) Вж. член 1, точка 18 от предложения регламент, с която се вмъква нов член 23б, параграф 2, буква г) в РЕПИ.
(12) Вж. член 1, точки 12 и 17 от предложения регламент.
(13) Вж. член 1, точка 19 от предложения регламент.